|  |  |
| --- | --- |
| HUSZÁRIK PÉTER  survey statisztika MSc, 1. félév  Eötvös Loránd Tudományegyetem Társadalomtudományi Kar |  |

Témavezető:

|  |
| --- |
| dr. Kiss János Péter  egyetemi adjunktus, ELTE TTK |

A multinacionális kiskereskedelmi üzletláncok megjelenésének területi sajátosságai Magyarországon

Hazánkban jelenleg nyolc multinacionális kiskereskedelmi üzletlánc üzleteibe térhetünk be. Közülük az Aldi, a Lidl, a Penny Market és a Profi diszkontláncok, míg a Match szupermarketeket, az Auchan hipermarketeket üzemeltet. A Spar és a Tesco-csoport üzlettípusai között nem csupán szuper- és hipermarketeket találunk, hanem a közelmúltban nyíló, a belvárosokban lévő kényelmi szupermarketekbe is betérhetünk.  
Az üzletláncok története több évtizedes múltra nyúlik vissza. Terjeszkedésüknek köszönhetően egyesek már számos tengerentúli, valamint meglepő módon gazdaságilag elmaradott afrikai országokban is megtalálhatóak.  
Megjelenésük hazánkban a rendszerváltozás után vált lehetővé. Míg az 1990-es években beáramlásuknak valamint rohamos terjeszkedésüknek lehettünk szemtanúi, napjainkban a kereskedelem koncentrálódásáról beszélhetünk, gondoljunk csak a Spar-csoportba beolvadó Plus diszkontláncra vagy a közeljövőben végbemenő Louis Delhaize csoportba tartozó üzletláncok kivonulására.  
Kutatásom során az üzletláncok honlapjairól összegyűjtöttem az összes üzletüket, 2012. október 1-jei állapotra vonatkoztatva. Ennek alapján nem csupán az mondható el, hogy az ország telített az üzletláncokat illetően, de megtudható, hogy az egyes láncok számára milyen tényezők voltak a legfontosabbak a beruházás szempontjából. Vajon a település népességszáma, kedvező közlekedés-földrajzi helyzete, funkciója, esetleg a vásárlóerő nagysága vagy ezek együttese határozza meg az egyes üzletláncok telephelyválasztását? Hol van az egyes üzletláncok súlypontja? Vajon az ország nyugati részén több üzlet létesült-e a kedvező földrajzi fekvés valamint a magasabb egy főre jutó jövedelemnek köszönhetően? Melyik megye illetve megyei jogú város áll az élen a 100 illetve 20 ezer lakosra jutó kiskereskedelmi üzlettípusokat illetően?